Háromoldalú találkozó (2021. december): December 8-án videokonferencia keretében újabb háromoldalú találkozóra került sor, amelyen az Egyesült Államok, a Bizottság és az érintett tagállamok képviselői vettek részt. A vízummentességi programba való felvételét követően Horvátország felkérést kapott, hogy ossza meg a levont tanulságokat, kiemelve különösen az Egyesült Államok hatóságai által kidolgozott, testre szabott munkatervek hasznosságát, amelyek az előrelépés ütemterveként szolgálnak. Ami az Egyesült Államok vízummentességi programjának még teljesítésre váró biztonsági követelményeit illeti, a fennmaradó három tagállam további eredményeket tudott felmutatni a saját munkatervében szereplő számos munkaterület tekintetében. Mindazonáltal maradt még néhány lezáratlan holisztikusabb kérdés. Az elért eredmények figyelembevétele érdekében az Egyesült Államok hatóságai felkérték a három tagállamot, hogy tegyék naprakésszé az Egyesült Államok kérdőívére adott válaszokat, mivel ez lehetővé teszi az Egyesült Államok számára, hogy újraértékelje a munkaterveket, és meghatározza azokat a célzott területeket, ahol további előrelépésre van szükség az Egyesült Államok vízummentességi programja követelményeinek való megfelelés érdekében. A vízumkérelem-elutasítási arányokra, az utazási korlátozásokra és az alacsony kibocsátási számokra vonatkozó adatok továbbra is negatívan befolyásolják a számadatokat.

EU–USA bel- és igazságügyi miniszteri szintű találkozó (2021. június): A 2021. június 21–22-én a portugáliai Lisszabonban tartott EU–USA bel- és igazságügyi miniszteri találkozón mind az Európai Unió Tanácsának portugál elnöksége, mind pedig a Bizottság ismételten hangsúlyozta annak fontosságát, hogy az Egyesült Államok vízummentességi programját valamennyi uniós tagállamra kiterjesszék. Az elért eredményekre emlékeztetve hangsúlyozták, hogy a fennmaradó tagállamok vízummentességének biztosítása továbbra is mindkét fél számára politikai prioritás. A miniszteri szintű találkozót követően kiadott együttes nyilatkozat leszögezi, hogy „az Egyesült Államok és az Európai Unió üdvözölte a vízummentességi programba még fel nem vett négy uniós tagállam által elért eredményeket, és újólag megerősítette, hogy készek folytatni a háromoldalú folyamat és a kétoldalú megbeszélések keretében tett folyamatos erőfeszítéseket”. Emellett Margarítisz Szhinász alelnök és Ylva Johansson biztos ezt a kérdést a miniszteri szintű találkozó alkalmával Alejandro Mayorkas belbiztonsági miniszterrel folytatott kétoldalú találkozókon is felvetette.

A magas szintű kapcsolatok következő állomásaként Ylva Johansson biztos 2021. augusztus 27-én és 2021. szeptember 2-án Washingtonban tett látogatást, amely alkalmával több találkozóra is sor került, mégpedig Alejandro Mayorkas belbiztonsági miniszterrel és Uzra Zeyával, a Külügyminisztérium polgári biztonságért, demokráciáért és emberi jogokért felelős helyettes államtitkárával. A találkozókon újólag megerősítették a teljes vízumkölcsönösség elérésének szükségességét, és áttekintették az elért eredményeket.

A háromoldalú találkozó részeként a Bizottság szolgálatai előadást tartottak a schengeni értékelési mechanizmusról annak érdekében, hogy felhívják az amerikai hatóságok figyelmét az e területre vonatkozó uniós szabályok és ellenőrzési mechanizmusok meglétére. A találkozó annak kifejtésére is alkalmat adott, hogy valamely tagállam teljes mértékben alkalmazza-e a schengeni vívmányokat, és hogy miért kell a schengeni értékeléseket a vízum-kölcsönösségi vitától különállónak tekinteni.

A legutóbbi közlemény óta az Unió és az Egyesült Államok közötti valamennyi kapcsolódó ülésen és videokonferencián foglalkoztak a vízumkölcsönösség kérdésével. A vízumkölcsönösség különösen a rendszeres EU–USA bel- és igazságügyi miniszteri szintű találkozók egyik témája volt. A találkozókra 2021. június 21–22-én és 2021. december 16-án került sor. A kérdést továbbá megvitatták az EU–USA bel- és igazságügyi vezető tisztviselők 2021. április 14–15-i és 2021. szeptember 20-i ülésén, valamint a (Bizottság, az Egyesült Államok és az érintett tagállamok részvételével) 2021. június 9–10-én és 2021. december 8-án tartott háromoldalú találkozókon is.

Ez a közlemény a 2020 decembere óta az Egyesült Államokkal fennálló vízumkölcsönösség tekintetében bekövetkezett főbb fejleményeket mutatja be. A közlemény nyomon követi a legutóbbi közleményben kifejezett politikai kötelezettségvállalást, amelynek értelmében a Bizottság kötelezettséget vállalt arra, hogy 2021 decemberéig tájékoztatja az Európai Parlamentet és a Tanácsot az e területtel kapcsolatos további fejleményekről.

EU–USA bel- és igazságügyi miniszteri szintű találkozó (2021. december): Egy évnyi folyamatos diplomáciai kapcsolattartást követően a vízumkölcsönösség kérdését megvitatták a 2021. december 16-án Washingtonban tartott EU–USA bel- és igazságügyi miniszteri szintű találkozón. Üdvözölték Horvátországnak az Egyesült Államok vízummentességi programjába való felvételét, ami azt bizonyítja, hogy a háromoldalú folyamat és a célzott munkaterveken alapuló szoros együttműködés kézzelfogható eredményeket hozhat. Valamennyi fél ismételten felvetette annak fontosságát, hogy az Egyesült Államok vízummentességi programját valamennyi uniós tagállamra kiterjesszék.

2.Az Egyesült Államok vízummentességi programjának követelményei és a fejlemények

Vízumkérelem-elutasítási arányok

Míg a vízumkérelmek elutasításának 2019. évi aránya mind a négy érintett tagállam esetében csökkent, a 2020-as pénzügyi évre vonatkozó vízumkérelem-elutasítási arányok eltérő képet mutattak. Horvátország esetében az arány 4 %-ról 2,69 %-ra csökkent, így a jogszabályban előírt 3 %-os küszöb alá került. A fennmaradó három tagállamban viszont növekedés volt tapasztalható. Azt követően, hogy több éven keresztül következetesen megfelelt a 3 %-os elutasítási küszöbértéknek, Ciprus vízumkérelem-elutasítási aránya 6,21 %-ra emelkedett. Bulgária és Románia esetében, amelyek 2019-ben először regisztráltak 10 % alatti arányt, 2020-ban emelkedett az elutasítási arány: Románia esetében 10,14 %-ra, Bulgária esetében pedig 12,52 %-ra. Az emelkedést statisztikai szabálytalanság magyarázhatja, mivel ezt az évet széles körű utazási korlátozások és alacsony vízumkiadási számok jellemezték.

Biztonsági követelmények

Amint az a korábbi jelentésekben is szerepelt, Bulgária, Ciprus és Románia aláírta és megerősítette az Egyesült Államokkal a súlyos bűnözés megelőzését és leküzdését célzó megállapodást, és dolgozik annak teljes körű végrehajtásán.

Az általános biztonsági követelmények teljesítésére irányuló munka az Egyesült Államok hatóságai által az érintett tagállamok számára kidolgozott, testre szabott munkatervek alapján folytatódik (lásd a II.1. szakaszt), a Bizottság pedig koordinál és információcserét folytat az érintett tagállamokkal annak érdekében, hogy biztosítsa a megfelelő nyomon követést az érintett területeken. A következő, 2022 tavaszára tervezett háromoldalú találkozó a munkatervekben meghatározott intézkedések tekintetében elért eredmények értékelésére összpontosít majd.

3.Horvátország felvétele az Egyesült Államok vízummentességi programjába

Miután a Bizottság és Horvátország különböző szinteken számos alkalommal egyeztetett az Egyesült Államokkal, 2021. augusztus 2-án Antony Blinken amerikai külügyminiszter a vízummentességi programba való felvételre jelölte Horvátországot. Ezt követően 2021. szeptember 28-án, miután igazolták, hogy Horvátország teljesíti a szükséges jogszabályi és szakpolitikai követelményeket, Alejandro Mayorkas belbiztonsági miniszter bejelentette, hogy Horvátországot felvették az Egyesült Államok vízummentességi programjába. 2021. október 23-tól a horvát állampolgároknak nem kell rövid távú tartózkodásra jogosító vízumot igényelniük, amikor turisztikai vagy üzleti célból legfeljebb 90 napos időtartamra az Egyesült Államokba utaznak.

A Bizottság üdvözli Horvátország felvételét a vízummentességi programba, ami az aktív diplomáciai szerepvállalás és a felek teljes körű együttműködésének eredménye, amely hozzájárult ahhoz, hogy Horvátország teljesítse a terrorizmus elleni küzdelemmel, a bűnüldözéssel, a bevándorlási jogszabályok végrehajtásával, az okmánybiztonsággal, a határigazgatással, valamint az azzal kapcsolatos követelményeket, hogy a nem bevándorlási célú vízumkérelmek elutasítási aránya három százalék alatt legyen. Ez a megközelítés alapvető szerepet játszott a korábbi kölcsönösség nélküli helyzetek megoldásában, mint például Lengyelország esetében, amelynek állampolgárai 2019. november 11. óta vízummentesen utazhatnak az Egyesült Államokba. Az elért eredmények egyértelműen bizonyítják, hogy a folyamatos szerepvállalás és diplomáciai kapcsolatok révén kézzelfogható előrelépés érhető el e tekintetben.

4.Az Európai Parlament bírósági keresete a Bizottság ellen

Az Európai Parlament 2021. március 4-én mulasztás megállapítása iránti keresetet indított a Bizottság ellen az Európai Unió Bírósága előtt.

A Parlament szerint a Bizottság köteles felhatalmazáson alapuló jogi aktust elfogadni, amelyben ideiglenesen felfüggeszti a vízummentesség alkalmazását azon harmadik országok állampolgárai esetében, amelyek az (EU) 2018/1806 rendelet 7. cikke alapján nem oldották fel a vízumkötelezettséget bizonyos uniós tagállamok állampolgárai számára. 2020. október 22-i állásfoglalásában a Parlament felszólította a Bizottságot, hogy legkésőbb 2020. december 22-ig fogadja el a szóban forgó jogi aktust. A Bizottság a Parlament felhívására válaszul a 2020. december 22-i közleményben fejtette ki álláspontját. Mindennek ellenére a Parlament úgy határozott, hogy az EUMSZ 265. cikk alapján mulasztás megállapítása iránti keresetet nyújt be.

A Bizottság ismertetni fogja a Bíróság előtt folyamatban lévő üggyel kapcsolatos álláspontját, és továbbra is teljes mértékben elkötelezett a Bulgáriával, Ciprussal és Romániával, valamint az Európai Parlamenttel és a Tanáccsal folytatott együttműködés mellett az Egyesült Államokkal való, a teljes vízumkölcsönösség irányába történő elmozdulás érdekében jelenleg zajló eredményorientált folyamat mellett.

5.Az EU és az USA közötti kétoldalú kapcsolatok jelenlegi helyzete

A 2021. június 15-i EU–USA csúcstalálkozón a felek nemcsak megerősítették a legmagasabb politikai szinten, hogy mennyire fontos a vízumkötelezettség alá eső utazás kérdése, hanem új lendületet adtak a transzatlanti partnerségnek is, támogatták a világjárvány utáni időszakra vonatkozó megújított transzatlanti programot, valamint számos együttes fellépést és új kezdeményezést jelentettek be. Ezek elsősorban, de nem kizárólag, a következőket érintik: a Covid19-világjárvány; kereskedelmi és technológiai kérdések; éghajlat, környezetvédelem és energia; valamint kül- és biztonságpolitika. Azóta jelentős előrelépés történt, különösen a kereskedelem és a technológia, valamint az éghajlatváltozás terén, továbbá a világjárvány elleni küzdelemre és a sürgető globális kérdések és külpolitikai kihívások kezelésére irányuló közös erőfeszítések tekintetében. Ez jól szemlélteti az Egyesült Államokkal számos ágazatban bekövetkezett általános pozitív fejleményeket. Az emberek közötti kapcsolatok jelentős részét képezik az EU–USA stratégiai partnerségi és jelenlegi együttműködési kereteknek. Annak érdekében, hogy minden uniós polgár akadálytalanul élvezhesse az emberek közötti kapcsolatok előnyeit, az Európai Unió számára továbbra is prioritás marad, hogy valamennyi tagállama tekintetében teljes vízumkölcsönösséget érjen el az Egyesült Államokkal.

III. KÖVETKEZŐ LÉPÉSEK ÉS KÖVETKEZTETÉS

A Bizottság újólag megerősíti, hogy továbbra is aktívan támogatni kívánja az érintett három tagállamot, hogy segítse őket az Egyesült Államok vízummentességi programjába való felvételükre vonatkozó követelmények teljesítésében. A soron következő (háromoldalú és kétoldalú) technikai és politikai találkozók lehetőséget nyújtanak majd a lendület fenntartására nemcsak Horvátországnak az Egyesült Államok vízummentességi programjába való felvételét, hanem általában véve az Egyesült Államokkal számos ágazatban bekövetkezett általános pozitív fejleményeket követően is. A tervek szerint 2022 tavaszán megtartandó következő rendes háromoldalú találkozón folytatják a technikai munkát az Egyesült Államok által a fennmaradó tagállamok számára kidolgozott munkatervek alapján, lehetővé téve e tagállamok számára, hogy maradéktalanul teljesítsék az Egyesült Államok vízummentességi programjának biztonsági követelményeit.

Figyelembe véve az Egyesült Államokkal a Lengyelországnak és Horvátországnak az Egyesült Államok vízummentességi programjába való felvétele tekintetében elért eredményeket, valamint a fennmaradó három tagállam által elért folyamatos haladást, a Bizottság továbbra is azon a véleményen van, hogy az amerikai állampolgárok vízummentességének ideiglenes felfüggesztése ellentétes hatást váltana ki. Emellett a Covid19-világjárvány olyan rendkívüli helyzetet teremtett, amely világszerte negatív hatást gyakorolt az utazásra és a vízumpolitikák általános végrehajtására. Bár a helyzet javul, az utazásra továbbra is hatást gyakorol, és az ideiglenes felfüggesztés különösen káros lehet az általános transzatlanti gazdasági tevékenységre nézve.

Ezenkívül a felfüggesztés messzemenően negatív politikai, gazdasági, pénzügyi, társadalmi és egyéb következményekkel járna a tagállamokra, valamint az Atlanti-óceán mindkét partján élő polgárokra és vállalkozásokra nézve. Nem szolgálná annak a célkitűzésnek a megvalósítását, hogy valamennyi uniós polgár vízummentesen utazhasson az Egyesült Államokba, sőt veszélyeztethetné az összes többi uniós polgár azon jogát, hogy vízummentesen utazzon az Egyesült Államokba, ha az Egyesült Államok a több ízben adott jelzéseknek megfelelően megtorló intézkedéseket hozna, és újra bevezetné a vízumkötelezettséget valamennyi uniós polgár számára pusztán amiatt, hogy a Bizottság felhatalmazáson alapuló jogi aktus elfogadásával felfüggeszti az Egyesült Államok állampolgárainak vízummentességét. A Horvátországnak az Egyesült Államok vízummentességi programjába való közelmúltbeli felvételével kapcsolatban elért eredmények azt mutatják, hogy folyamatos szerepvállalás és közös diplomáciai kapcsolatok révén kézzelfogható előrelépés érhető el a teljes kölcsönös vízummentesség megvalósítása tekintetében.